b'\n_START_ARTICLE_\nTiflisin pankkiry\xc3\xb6st\xc3\xb6 1907\n_START_PARAGRAPH_\nTiflisin pankkiry\xc3\xb6st\xc3\xb6 1907 oli Ven\xc3\xa4j\xc3\xa4n keisarikuntaan kuuluneen Georgian p\xc3\xa4\xc3\xa4kaupungissa Tiflisiss\xc3\xa4 (nyk. Tbilisi) 26. kes\xc3\xa4kuuta (J: 13. kes\xc3\xa4kuuta) 1907 tapahtunut Ven\xc3\xa4j\xc3\xa4n valtionpankin rahakuljetuksen ry\xc3\xb6st\xc3\xb6, jonka tarkoituksena oli rahoittaa vallankumouksellisen bol\xc5\xa1evikkipuolueen toimintaa. Ry\xc3\xb6st\xc3\xb6\xc3\xb6n liittyneess\xc3\xa4 kranaatti-iskussa Tiflisin Jerevan-aukiolla sai surmansa kymmeni\xc3\xa4 sivullisia. Ry\xc3\xb6st\xc3\xb6\xc3\xa4 johti bol\xc5\xa1evikkeja tukenut armenialais-georgialainen ammattirikollinen Simon Ter-Petrosjan eli \xe2\x80\x9dKamo\xe2\x80\x9d, mutta sen varsinaisena suunnittelijana pidet\xc3\xa4\xc3\xa4n Josif Stalinia (oikea nimi Josif D\xc5\xbeuga\xc5\xa1vili), jonka poliittisella uralla tapaus merkitsi k\xc3\xa4\xc3\xa4nnekohtaa. P\xc3\xa4\xc3\xa4osaa varsinaisista ry\xc3\xb6st\xc3\xa4jist\xc3\xa4 ei saatu kiinni, mutta joukko korkea-arvoisia bol\xc5\xa1evikkeja j\xc3\xa4i kiinni yritt\xc3\xa4ess\xc3\xa4\xc3\xa4n vaihtaa ry\xc3\xb6st\xc3\xb6saaliiseen kuuluneita seteleit\xc3\xa4 ulkomailla. Vaikka itse ry\xc3\xb6st\xc3\xb6 oli menestys, siit\xc3\xa4 koitui l\xc3\xa4hinn\xc3\xa4 haittaa bol\xc5\xa1evikeille.\n_START_SECTION_\nTausta\n_START_PARAGRAPH_\nVen\xc3\xa4j\xc3\xa4n sosiaalidemokraattisen ty\xc3\xb6v\xc3\xa4enpuolueen nelj\xc3\xa4nness\xc3\xa4 puoluekokouksessa Tukholmassa huhtikuussa 1906 men\xc5\xa1evikit ajoivat l\xc3\xa4pi p\xc3\xa4\xc3\xa4t\xc3\xb6slauselman, joka kielsi puoluetoiminnan rahoittamisen \xe2\x80\x9dpakko-otoilla\xe2\x80\x9d eli pankkiry\xc3\xb6st\xc3\xb6ill\xc3\xa4. Viidenness\xc3\xa4 edustajakokouksessa Lontoossa toukokuussa 1907 hyv\xc3\xa4ksyttiin jyrkempi lauselma, joka m\xc3\xa4\xc3\xa4r\xc3\xa4si ry\xc3\xb6st\xc3\xb6ihin syyllistyneet jatkossa erotettaviksi puolueesta. Ry\xc3\xb6st\xc3\xb6j\xc3\xa4 olivat j\xc3\xa4rjest\xc3\xa4neet nimenomaan bol\xc5\xa1evikit, jotka kiellosta huolimatta eiv\xc3\xa4t aikoneet luopua niist\xc3\xa4 jatkossakaan. M\xc3\xa4\xc3\xa4r\xc3\xa4yksi\xc3\xa4 ry\xc3\xb6st\xc3\xb6ihin antoivat bol\xc5\xa1evikkien johtaja Vladimir Lenin sek\xc3\xa4 laittomaan rahoitukseen ja v\xc3\xa4kivaltaisiin iskuihin erikoistunut Leonid Krasin._NEWLINE_Georgialainen bol\xc5\xa1evikki Josif D\xc5\xbeuga\xc5\xa1vili, lempinimelt\xc3\xa4\xc3\xa4n \xe2\x80\x9dKoba\xe2\x80\x9d ja my\xc3\xb6hemmin puoluenimelt\xc3\xa4\xc3\xa4n Stalin, oli kev\xc3\xa4\xc3\xa4ll\xc3\xa4 1906 koonnut puoluetta palvelleen ry\xc3\xb6st\xc3\xb6koplan, jonka keskeinen henkil\xc3\xb6 oli h\xc3\xa4nen lapsuudenyst\xc3\xa4v\xc3\xa4ns\xc3\xa4 Simon Ter-Petrosjan eli \xe2\x80\x9dKamo\xe2\x80\x9d. Joukkio oli tehnyt sen j\xc3\xa4lkeen useita menestyksekk\xc3\xa4it\xc3\xa4 ry\xc3\xb6st\xc3\xb6j\xc3\xa4 Georgiassa. Stalin ilmeisesti alkoi suunnitella valtionpankin rahakuljetuksen ry\xc3\xb6st\xc3\xb6\xc3\xa4 syksyll\xc3\xa4 1906 saatuaan pankkivirkailijana ty\xc3\xb6skennelleen vanhan koulutoverinsa Voznesenskin kautta k\xc3\xa4ytt\xc3\xb6\xc3\xb6ns\xc3\xa4 rahoja kuljettaneiden postivaunujen salaiset aikataulut. Lenin ilmeisesti antoi georgialaiselle koplalle valtuudet kunnianhimoisen suunnitelman toteuttamiseen, ja Krasin toimitti heille kotitekoisia pommeja. Ter-Petrosjan kokosi ry\xc3\xb6st\xc3\xb6\xc3\xa4 varten kaksikymmenmiehisen vakiokoplansa tueksi monta kymment\xc3\xa4 miest\xc3\xa4 ja viisi naista k\xc3\xa4sitt\xc3\xa4neen iskujoukon. H\xc3\xa4n erosi nimellisesti puolueesta, jotta ei rikkoisi Lontoon puoluekokouksen p\xc3\xa4\xc3\xa4t\xc3\xb6st\xc3\xa4. H\xc3\xa4n oli v\xc3\xa4h\xc3\xa4ll\xc3\xa4 menett\xc3\xa4\xc3\xa4 toisen silm\xc3\xa4ns\xc3\xa4, kun pommeja kuukautta ennen ry\xc3\xb6st\xc3\xb6\xc3\xa4 viritett\xc3\xa4ess\xc3\xa4 yksi r\xc3\xa4j\xc3\xa4hti h\xc3\xa4nen k\xc3\xa4siins\xc3\xa4, mutta h\xc3\xa4n johti silti operaatiota paikan p\xc3\xa4\xc3\xa4ll\xc3\xa4.\n_START_SECTION_\nTapahtumien kulku\n_START_PARAGRAPH_\nAseistetut ry\xc3\xb6st\xc3\xa4j\xc3\xa4t iskiv\xc3\xa4t rahoja kuljettaneiden postivaunujen kimppuun, kun ne aamup\xc3\xa4iv\xc3\xa4ll\xc3\xa4 26. kes\xc3\xa4kuuta saapuivat Tiflisin keskustan Jerevan-aukiolle, jonka l\xc3\xa4hell\xc3\xa4 valtionpankin konttori sijaitsi. Ter-Petrosjan oli odotellut postivaunuja aukiolla hevosen kanssa ratsuv\xc3\xa4en kapteeniksi naamioituneena. Vaunuja kohti heitettiin kymmenen kotitekoista kranaattia, ja aukiota vartioineita poliiseja ja kasakoita alettiin ampua joka suunnalta pistooleilla sekasorron aiheuttamiseksi. Vaunujen kyydiss\xc3\xa4 olleet valtionpankin kassanhoitaja Kurdjumov ja kirjanpit\xc3\xa4j\xc3\xa4 Golovna saivat v\xc3\xa4litt\xc3\xb6m\xc3\xa4sti surmansa, ja heid\xc3\xa4n ruumiinsa r\xc3\xa4j\xc3\xa4htiv\xc3\xa4t kappaleiksi. Aukion tyhjennytty\xc3\xa4 rahas\xc3\xa4kit lastattiin postivaunuista Ter-Petrosjanin ohjastamiin toisiin vaunuihin, jotka karauttivat pois paikalta ennen poliisin vahvistuksien saapumista. Yht\xc3\xa4k\xc3\xa4\xc3\xa4n ry\xc3\xb6st\xc3\xb6\xc3\xb6n osallistuneista ei saatu itse paikalla kiinni._NEWLINE_Iskussa sai surmansa noin 40 ihmist\xc3\xa4, joista p\xc3\xa4\xc3\xa4osa oli r\xc3\xa4j\xc3\xa4hdyksess\xc3\xa4 kuolleita viattomia ohikulkijoita. Lis\xc3\xa4ksi 50 ihmist\xc3\xa4 haavoittui. Ry\xc3\xb6st\xc3\xb6saaliin suuruus oli eri tietojen mukaan joko 250\xc2\xa0000 tai 341\xc2\xa0000 ruplaa. Postivaunuihin j\xc3\xa4i 20\xc2\xa0000 ruplaa, joista hengiss\xc3\xa4 selvinnyt ajuri varasti tilaisuuteen tarttuen itselleen puolet, mutta j\xc3\xa4i my\xc3\xb6hemmin kiinni. Ter-Petrosjan toimitti ry\xc3\xb6st\xc3\xb6saaliin Leninille, joka asui tuolloin Suomen Kuokkalassa Villa Vasa -huvilassa._NEWLINE_Ei tiedet\xc3\xa4, osallistuiko Stalin henkil\xc3\xb6kohtaisesti ry\xc3\xb6st\xc3\xb6\xc3\xb6n. Tarinan mukaan h\xc3\xa4n olisi heitt\xc3\xa4nyt ensimm\xc3\xa4isen kranaatin l\xc3\xa4heisen palatsin katolta tai jopa johtanut hy\xc3\xb6kk\xc3\xa4yst\xc3\xa4 aukiolla. Todenn\xc3\xa4k\xc3\xb6isesti h\xc3\xa4n enint\xc3\xa4\xc3\xa4n seurasi tapahtumia et\xc3\xa4\xc3\xa4lt\xc3\xa4 tai luultavammin ei ollut paikalla lainkaan. Er\xc3\xa4\xc3\xa4n tiedon mukaan h\xc3\xa4n oli saman p\xc3\xa4iv\xc3\xa4n aamuna Tiflisiss\xc3\xa4 antamassa ohjeita ry\xc3\xb6st\xc3\xa4jille, mutta poistui kaupungista ennen iskun alkua v\xc3\xa4ltt\xc3\xa4\xc3\xa4kseen kiinni j\xc3\xa4\xc3\xa4misen.\n_START_SECTION_\nSeuraukset\n_START_PARAGRAPH_\nPian ry\xc3\xb6st\xc3\xb6n j\xc3\xa4lkeen paljastui, ett\xc3\xa4 ry\xc3\xb6st\xc3\xb6saaliista 100\xc2\xa0000 ruplaa oli merkittyj\xc3\xa4 tai sarjanumeroiltaan tunnettuja seteleit\xc3\xa4, jotka olisi helppo j\xc3\xa4ljitt\xc3\xa4\xc3\xa4. Koko saalis toimitettiin kaikesta huolimatta ulkomaille vaihdettavaksi. Viranomaiset saivat pian selville ry\xc3\xb6st\xc3\xb6n yhteyden bol\xc5\xa1evikkeihin ja ryhtyiv\xc3\xa4t entist\xc3\xa4 tarmokkaammin etsim\xc3\xa4\xc3\xa4n heid\xc3\xa4n johtajiaan, jolloin Lenin joutui pakenemaan Suomesta ulkomaille. H\xc3\xa4n p\xc3\xa4\xc3\xa4si palaamaan Ven\xc3\xa4j\xc3\xa4lle vasta kymmenen vuotta my\xc3\xb6hemmin helmikuun vallankumouksen j\xc3\xa4lkeen. Stalin joutui pakenemaan kotimaastaan Georgiasta, jonne h\xc3\xa4n ei en\xc3\xa4\xc3\xa4 koskaan palannut pysyv\xc3\xa4sti asumaan. Krasin ja Aleksandr Bogdanov kaappasivat itselleen osan ry\xc3\xb6st\xc3\xb6saaliista, mink\xc3\xa4 seurauksena Lenin riitautui heid\xc3\xa4n kanssaan. Lopulta l\xc3\xa4hes kaikki rahojen vaihtamista L\xc3\xa4nsi-Euroopassa yritt\xc3\xa4neet bol\xc5\xa1evikit j\xc3\xa4iv\xc3\xa4t kiinni eik\xc3\xa4 ry\xc3\xb6st\xc3\xb6saaliista ollut puolueelle juuri mit\xc3\xa4\xc3\xa4n hy\xc3\xb6ty\xc3\xa4. Rahanvaihtajista Maksim Litvinov j\xc3\xa4i kiinni Pariisissa._NEWLINE_Ter-Petrosjan vangittiin marraskuussa 1907 Berliiniss\xc3\xa4, jossa h\xc3\xa4n suunnitteli uutta entist\xc3\xa4 suurempaa ry\xc3\xb6st\xc3\xb6\xc3\xa4. Ven\xc3\xa4j\xc3\xa4n salainen poliisi Ohrana sai seuraavana vuonna selville, ett\xc3\xa4 juuri h\xc3\xa4n oli johtanut Tiflisin pankkiry\xc3\xb6st\xc3\xb6\xc3\xa4. Ter-Petrosjan luovutettiin Ven\xc3\xa4j\xc3\xa4lle, mutta h\xc3\xa4n v\xc3\xa4ltti kuolemantuomion teeskentelem\xc3\xa4ll\xc3\xa4 mielisairasta. H\xc3\xa4net suljettiin georgialaiseen vankimielisairaalaan, josta h\xc3\xa4n pakeni 1912._NEWLINE_Tiflisin pankkiry\xc3\xb6st\xc3\xb6 haittasi suuresti bol\xc5\xa1evikkien ja koko sosiaalidemokraattisen puolueen julkisuuskuvaa. Men\xc5\xa1evikit perustivat kolme komiteaa tutkimaan puolueen j\xc3\xa4senten sekaantumista ry\xc3\xb6st\xc3\xb6\xc3\xb6n. Tiflisiss\xc3\xa4 toiminutta tutkintakomiteaa johti Noe \xc5\xbdordania, Bakun komiteaa Silibistro D\xc5\xbeibladze ja ulkomailla toiminutta komiteaa Georgi T\xc5\xa1it\xc5\xa1erin. Tutkinnan seurauksena men\xc5\xa1evikkien hallitsemat Tiflisin ja Bakun puolueosastot p\xc3\xa4\xc3\xa4ttiv\xc3\xa4t erottaa vastuullisena pidetyn Stalinin puolueesta rangaistuksena puoluekokouksen p\xc3\xa4\xc3\xa4t\xc3\xb6sten rikkomisesta. Erottamista ei vahvistettu puolueen keskuskomiteassa, bol\xc5\xa1evikit eiv\xc3\xa4t koskaan tunnustaneet sit\xc3\xa4, ja Stalin kiisti my\xc3\xb6hemmin koko erottamisen tapahtuneen lainkaan. Kev\xc3\xa4\xc3\xa4ll\xc3\xa4 1918 Stalin haastoi men\xc5\xa1evikkijohtaja Julius Martovin oikeuteen kunnianloukkauksesta, kun t\xc3\xa4m\xc3\xa4 oli julkaissut Stalinin puolueesta erottamista k\xc3\xa4sitelleen artikkelin. Kun Martov vaati kutsumaan Moskovassa pidettyyn oikeudenk\xc3\xa4yntiin georgialaisia todistajia, oikeus hylk\xc3\xa4si koko jutun k\xc3\xa4sittelyn. Stalin j\xc3\xa4rjesti yleisven\xc3\xa4l\xc3\xa4isen toimeenpanevan keskuskomitean kumoamaan oikeuden p\xc3\xa4\xc3\xa4t\xc3\xb6ksen, mutta ei vaatinut uutta k\xc3\xa4sittely\xc3\xa4._NEWLINE_Stalin onnistui salaamaan osuutensa ry\xc3\xb6st\xc3\xb6n suunnittelussa niin tehokkaasti, ett\xc3\xa4 se voitiin todistaa varmasti vasta 2000-luvulla tehtyjen arkistotutkimusten avulla. Todisteita esittiv\xc3\xa4t historiantutkijat Mikl\xc3\xb3s Kun ja Simon Sebag Montefiore vuosina 2003 ja 2007 julkaistuissa Stalin-el\xc3\xa4m\xc3\xa4kerroissaan.'